SL Uradni list Evropske unije C 179/40

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 179/10

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„JAMÓN DE TREVÉLEZ“

ES št.: ES-PGI-0105-0997-11.05.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje — ☒ dokazilo o poreklu — ☒ metoda pridobivanja —  povezanost —  označevanje — ☒ nacionalne zahteve — ☒ drugo (navedite)

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1 V celotnem dokumentu se izraz „posebna označba“ nadomesti z izrazom „zaščitena geografska označba“

UTEMELJITEV: člen 8 Uredbe Sveta (EGS) št. 2081/92 z dne 14. julija 1992 je določal, da se lahko uporabljata označbi ZOP/ZGO ali enakovredne tradicionalne nacionalne označbe (ustrezne označbe so bile objavljene z odredbo z dne 25. januarja 1994 v španskem uradnem listu št. 23 z dne 27. januarja 1994). Sedanja zakonodaja ne predvideva možnosti uporabe tradicionalnih nacionalnih izrazov. Člen 8(2) Uredbe (ES) št. 510/2006 z dne 20. marca 2006 določa, da so dovoljene samo označbe ali znaki Skupnosti. Ta določba je začela veljati 1. maja 2009 in ne vpliva na proizvode, ki so bili dani na trg pred tem datumom.

3.2 Opis proizvoda: slanost (točka B: opis proizvoda)

V odstavku, ki se glasi:

„Slanost: izražena kot največ 10-odstotna vsebnost natrijevega klorida v razmaščeni suhi snovi, ki se določa na prečnem delu pršuta brez kože, odvzetem 4 cm od glave stegnenice“,

se izraz „v razmaščeni suhi snovi“ nadomesti z izrazom „v naravnem vzorcu“.

UTEMELJITEV: sedaj ni določeno, da morajo rezultati temeljiti na določeni vrsti vzorca, in ker analiza razmaščenega suhega vzorca potrošniku ne daje jasnih podatkov o količini soli, ki jo zaužije s tem proizvodom, je bil sprejet bolj realističen in razumljivejši izraz. S potrošnikovega vidika ta metoda natančneje opredeljuje zaznavanje slanosti ali neslanosti kot metoda, ki temelji na razmaščenem suhem vzorcu, ki nikakor ne ustreza proizvodu, ki se trži.

Zaradi spremembe vrste vzorca je največja vsebnost natrijevega klorida od 10 % (v razmaščeni suhi snovi) do 5 % (v naravnem vzorcu), kajti za pršut „Jamón de Trevélez“ sta značilni prepredenost z maščobo (od 5 do 10 % glede na vrsto pršuta) in povprečna 50-odstotna skupna vsebnost vlage.

Končna različica tega stavka se glasi:

„Slanost: izražena kot vsebnost natrijevega klorida v naravnem vzorcu, ki je nižja ali enaka 5 % in se določa na prečnem delu pršuta brez kože, odvzetem 4 cm od glave stegnenice“.

3.3 Faza kvalifikacije: dokazila o proizvodnji na opredeljenem območju (točka D)

V odstavku, ki se glasi:

„Pršuti se dokončno kvalificirajo po končnem pregledu in preverjanju, med katerim se preučijo zmanjšanje obsega, trajanje sušenja in kakovost pršuta, kajti vsak kos je treba ob prevzemu opremiti z oštevilčenim pečatom“,

se izraz „ob prevzemu“ nadomesti z izrazom „v postopku izdelave proizvoda“.

UTEMELJITEV: ta odstavek je spremenjen, ker se je spremenil sistem organizacije dela; prej se je proizvod opremil s pečatom ob njegovi začetni kvalifikaciji ob prevzemu in včasih je bilo treba v fazi izdelave nekatere pečate zlomiti, ker je bilo ugotovljeno, da zahteve, ki veljajo za „Jamón de Trevélez“, niso bile izpolnjene. Danes se oštevilčeni pečat namesti ob končni kvalifikaciji proizvoda, ki poteka med postopkom njegove izdelave.

V začetni fazi postopka ni mogoče vedeti, ali bo proizvod izpolnjeval zahteve iz specifikacije.

3.4 Metoda pridobivanja: pridobivanje proizvoda (točka E). Faze izdelave: soljenje

Črta se naslednji pododstavek:

„Postopek soljenja se izvaja samo od vključno oktobra do vključno marca. Vendar lahko regulativni organ ob upoštevanju podnebnih razmer dovoli podaljšanje ali skrajšanje tega obdobja.“

UTEMELJITEV: ta pododstavek, s katerim je od aprila do septembra prepovedano začeti izdelovati pršut, se črta, ker veljavna zakonodaja s področja higiene in zdravja, to je Uredba (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora, določa, da se soljenje izvaja pri nadzorovani temperaturi, da se prepreči razvoj patogenih mikroorganizmov. V nadzorovanih razmerah se izdelava proizvoda lahko začne v katerem koli obdobju leta. Zato ni potrebno stalno dovoljenje regulativnega organa za podaljšanje tega obdobja, saj so razmere nadzorovane in torej neodvisne od podnebja.

3.5 Metoda pridobivanja: pridobivanje proizvoda (točka E). Faze izdelave: presoljevanje

V odstavku, ki se glasi:

„Pršuti nato preidejo v fazo presoljevanja, ki poteka v naravi, njen namen pa je počasna in postopna dehidracija, ki spodbuja enakomerno porazdelitev soli v mišični masi pršuta“,

se črta stavek „ki poteka v naravi“.

UTEMELJITEV: obstoječa zakonodaja ter vse študije in raziskave o tej bistveni fazi proizvodnje pršuta dokazujejo, da mora faza presoljevanja potekati pri nadzorovani temperaturi in vlažnosti, da se zagotovi neškodljivost proizvoda.

V odstavku, ki se glasi:

„Izjemoma lahko regulativni organ ob upoštevanju vremenskih razmer dovoli, da se ta postopek izvaja pri nadzorovani relativni temperaturi in vlažnosti (temperature od 3 do 7 °C in relativna vlažnost od 75 do 85 %). Postopek lahko traja največ 30 dni“,

se črta stavek „Izjemoma lahko regulativni organ ob upoštevanju vremenskih razmer dovoli, da se ta postopek (…)“.

UTEMELJITEV: tega, da mora faza presoljevanja potekati pri nadzorovani temperaturi in vlažnosti, da se zagotovita neškodljivost proizvoda in spoštovanje hladilne verige, ne dokazuje regulativni organ, temveč obstoječa zakonodaja ter vse študije in raziskave o tej bistveni fazi proizvodnje pršuta.

Predhodnemu odstavku se doda stavek: „Temperatura in vlažnost se v postopku spreminjata in se glede na letni čas postopoma prilagajata razmeram, ki prevladujejo v naravni sušilnici.“

UTEMELJITEV: da se prepreči prekinitev hladilne verige med presoljevanjem in naravnim sušenjem v skladu z določbami Uredbe Evropskega parlamenta in Sveta (ES) št. 852/2004 z dne 29. aprila 2004 o higieni živil.

Stavek „Postopek lahko traja največ 30 dni“, se spremeni v „Postopek lahko traja največ 90 dni“.

UTEMELJITEV: očitno je, da je bilo 30-dnevno obdobje presoljevanja, opredeljeno v specifikaciji, določeno v povezavi z obdobjem soljenja stegen, ki je zaradi podnebnih razmer lahko trajalo samo od oktobra do marca, zato je moralo presoljevanje pršutov potekati najmanj 30 dni v mesecih, ko sta bili temperatura in vlažnost lahko primernejši, kar je omogočilo prehod v naslednjo fazo, to je sušenje, pri podobnih temperaturah in vlažnosti.

3.6 Struktura pregleda (točka G)

Naslov točke G „Struktura pregleda“ se spremeni v „Preverjanje upoštevanja specifikacije“, v besedilu pa se črtajo vsi sklici na prejšnji naslov. Dodajo se naslednji odstavki:

„Preverjanje upoštevanja specifikacije pred trženjem proizvoda se izvaja v skladu z Uredbo Sveta (ES) št. 510/2006 z dne 20. marca 2006. Organ, pristojen za nadzor, je Dirección General de Calidad, Industrias Agroalimentarias y Producción Ecológica de la Consejería de Agricultura, Pesca y Medio Ambiente de la Junta de Andalucía — C/ Tabladilla, s/n — 41071 Séville — tel. +34 955032278 — faks +34 955032112 – E-naslov: dg-ciape.sscc.capma@juntadeandalucia.es Informacije o organih, pristojnih za preverjanje upoštevanja pogojev iz specifikacije, so objavljene na spletni strani: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/jamones-y-paletas.html Posebne naloge so naloge, ki izhajajo iz preverjanja upoštevanja specifikacije pred trženjem proizvoda.“

UTEMELJITEV: predlaga se prilagoditev besedila, da odstavek ne bi zastarel.

Predlagano besedilo vsebuje pojasnila o pristojnem organu in sklic na spletno stran z organi, pristojnimi za preverjanje upoštevanja specifikacije.

3.7 Nacionalne pravne zahteve (točka I)

Ta odstavek se spremeni, tako da se prilagodi veljavni zakonodaji, ki vključuje zakonodajo EU.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„JAMÓN DE TREVÉLEZ“

ES št.: ES-PGI-0105-0997-11.05.2012

ZGO ( X ) ZOP ( )

1. Ime

„Jamón de Trevélez“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz 1. točke

Vrsta živali, primernih za pridobivanje kosov, ki se uporabljajo za proizvodnjo pršuta, zaščitenega z geografsko označbo „Jamón de Trevélez“, je nastala s križanjem pasem Landrace, Large–White in Duroc–Jersey.

Značilnosti pršuta z zaščiteno geografsko označbo „Jamón de Trevélez“ so:

— zaobljena oblika, ima kožo in nogico;

— najkrajši čas sušenja (14, 17 ali 20 mesecev) se določi glede na težo svežega pršuta;

— rdeča barva in svetleč videz prereza, mišična masa delno prepredena z maščobo;

— prefinjen in ne zelo slan okus mesa;

— slanost naravnega vzorca, izražena kot vsebnost natrijevega klorida v odstotkih: ≤ 5. Test slanosti se opravi najpozneje en mesec po dnevu, ko je ugotovljeno, da pršut izpolnjuje vse zahteve za oznako „Jamón de Trevélez“.

(Test se opravi na prečnem delu pršuta brez kože, odvzetem 4 cm od glave stegnenice.)

Maščoba ima mastno konsistenco, je svetleča, belo-rumenkaste barve in prijetnega okusa.

3.3 Surovine (samo za predelane proizvode)

Kosi, ki se uporabljajo za proizvodnjo pršuta, zaščitenega z geografsko označbo „Jamón de Trevélez“, se pridobivajo iz živali, ki so nastale s križanjem pasem Landrace, Large–White in Duroc–Jersey.

Za proizvodnjo zaščitenih pršutov se lahko uporabijo samo kosi z naslednjimi debelinami in značilnostmi podkožne maščobe:

— najmanj centimetrska plast, prepredena z maščobo, za kose, ki tehtajo manj kot 12,3 kg;

— najmanj 1,5-centimetrska plast, prepredena z maščobo, za kose, ki tehtajo od 12,3 do 13,5 kg;

— najmanj 2-centimetrska plast za kose, ki tehtajo več kot 13,5 kg.

Kosi se pridobivajo iz kastriranih samcev ali samic.

Pršuti z zaščiteno geografsko označbo „Jamón de Trevélez“ se lahko proizvajajo samo iz kosov, ki imajo pH polopnaste mišice med 5,5 in 6,4. Vrednost pH se določi najmanj 24 ur po zakolu živali.

Teža svežega stegna je več kot 11,3 kg.

Prevozi iz klavnice v sušilnico in zorilnico se vedno opravljajo v vozilih, skladnih z veljavnimi predpisi, tako da je temperatura kosov na sredini od 1 °C do 3 °C in manj kot 4 °C v globini 1 cm ob vstopu v prostor za soljenje.

Za soljenje se uporablja morska sol brez dodatkov.

3.4 Krma (samo za proizvode živalskega izvora)

Se ne uporablja.

3.5 Posebni proizvodni postopki, ki jih je treba izvajati na opredeljenem geografskem območju

1. Soljenje

2. Spiranje

3. Presoljevanje

4. Sušenje in zorenje

3.6 Posebna pravila za rezanje, ribanje, pakiranje itn.

Se ne uporablja.

3.7 Posebna pravila za označevanje

Na etiketah je obvezna navedba „Indicación Geográfica Protegida “Jamón de Trevélez” “ (zaščitena geografska označba „Jamón de Trevélez“).

4. Kratka opredelitev geografskega območja

Območje proizvodnje zaščitene geografske označbe „Jamón de Trevélez“ je v provinci Granada, na jugozahodnem pobočju gorske verige Sierra Nevada, v delu regije na najvišji nadmorski višini, imenovanem Alpujarra. To je naravno območje, na katerem zlasti dejavniki višine, temperature in vlažnosti dajejo proizvodu posebne značilnosti, ki so postale tradicionalne.

Vključuje območja na nadmorski višini več kot 1 200 m v naslednjih občinah: Trevélez, Juviles, Busquístar, Pórtugos, La Taha, Bubión, Capileira in Bérchules v provinci Granada.

Vse te občine so del nacionalnega parka Sierra Nevada, vključno z območjem Alpujarras v Granadi.

5. Povezanost z geografskim območjem

5.1 Posebnosti geografskega območja

Posebne organoleptične značilnosti pršuta „Jamón de Trevélez“ so rezultat naravnega okolja, v katerem se proizvaja (osrednji del naravnega parka Sierra Nevada) ter ki skupaj s podnebjem in rastlinjem pogojuje razvoj posebne mikrobne flore v proizvodu. Pršuti „Jamón de Trevélez“ se proizvajajo na nadmorski višini nad 1 200 m in do 1 900 m, kjer so hrastovi gozdovi in številne endemične rastlinske vrste, svojstvene gorski verigi Sierra Nevada.

Zlasti dejavniki višine, temperature in vlažnosti, ki so značilni za to območje, dajo proizvodu v fazi zorenja posebne značilnosti, ki so postale tradicionalne.

Posebne proizvodne metode vključujejo preverjanje trajanja soljenja proizvoda glede na velikost kosa, tako da pršut absorbira ustrezno količino soli in je ne vsebuje preveč; proizvod se tako stabilizira in je pripravljen za dolgo zorenje. Po presoljevanju in med zorenjem proizvajalec na podlagi pravilne presoje videza pršuta in razmer (temperatura in vlažnost) v različnih delih sušilnice zagotovi dolgo in postopno sušenje, potrebno za ta pršut. Med sušenjem se opravita dva postopka, to sta prestavitev kosov v najprimernejše dele sušilnice glede na vlažnost in temperaturo teh delov ter odpiranje in zapiranje sistemov naravnega zračenja sušilnice (okna), tako da se dosežejo najprimernejše temperature in vlažnost.

5.2 Posebnosti proizvoda

ZGO „Jamón de Trevélez“ temelji na posebnem ugledu proizvoda.

Pršut „Jamón de Trevélez“ je že več kot 200 let priznan kot edinstven proizvod, povezan z območjem Alpujarra v provinci Granada, o katerem pričajo številne omembe v literaturi iz XIX. stoletja in priznani pisatelji iz tega obdobja, na primer Pedro Antonio de Alarcón, španski pisatelj, rojen v mestu Guadix leta 1833.

Tudi Cervantes je poznal te pršute, katerih odlike je večkrat omenil v svojih delih.

Tudi Gregorio Marañón, španski pisatelj in mislec, rojen v Madridu leta 1887, ter prijatelj politika Natalia Rivasa z območja Alpujarra je hvalil pršut „Jamón de Trevélez“ skupaj z vrlinami andaluzijskega gaspača, saj je trdil, da „gaspaču manjka samo nekaj rezin pršuta ‚Jamón de Trevélez‘, da bi dobili skoraj popolno jed“.

Najpomembnejša zgodovinska referenca pršuta „Jamón de Trevélez“ nosi datum 12. oktober 1862, ko je kraljica Izabela II. občini Trevélez dovolila, da postane uradni dobavitelj kraljeve hiše in za pršute uporablja kraljevi pečat z besedilom „Nagrada Nj. veličanstva kraljice Izabele II. leta 1862. Trevélez“, kar dokazuje kakovost pršuta.

Victorii Eugénie de Montijo, soprogi Napoleona III. in nekronani cesarici Francije, gre zasluga, da je pršut „Jamón de Trevélez“ zaslovel onkraj španskih meja in se znašel na dvornih jedilnikih (slavna francoska kuhinja).

Posebne značilnosti pršuta „Jamón de Trevélez“ so:

— dolgo, postopno in naravno zorenje;

— nizka vsebnost soli, katere količina se nadzoruje;

— brez dodanih solitrnih kislin E 250 in E 252 ali drugih vrst dodatkov med sušenjem proizvoda.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Pršut „Jamón de Trevélez“ je že 200 let priznan in povezan z okoljem območja Alpujarra alta. Ves ta čas so se ohranjali znanje in obrtne metode, ki so jih proizvajalci pršuta, specializirani za naravno sušenje, prenašali iz roda v rod; njihovo praktično znanje zato neposredno vpliva na značilnosti pršuta „Jamón de Trevélez“.

Na značilnosti končnega proizvoda vplivata tudi geografsko okolje in podnebje v regiji, ki leži na nadmorski višini med 1 200 m in vrhovi gorske verige Sierra Nevada v hladnem območju, za katerega so značilne obilne snežne padavine pozimi, vetrovi iz smeri Sierre Nevade (Cierza) in nizke temperature poleti, kar omogoča naravno sušenje pršuta, proizvedenega na tem območju, po čemer se razlikuje od drugih pršutov.

Okoljske razmere, to je mrzle zime in sveža poletja, omogočajo dolgo sušenje v naravnih razmerah. Omogočajo tudi izdelavo proizvodov z nizko vsebnostjo soli, ker se njena količina prilagodi kosu in ker se pršutu zagotovi dovolj časa, da se počasi in postopoma suši na svežem zraku v Trevélezu brez uporabe drugih umetnih konzervansov, na primer solitrnih kislin, saj temperature omogočajo sušenje proizvoda v razmerah, ki zagotavljajo njegovo neškodljivost ter ohranjajo njegove mikrobiološke in organoleptične značilnosti.

Sklic na objavo specifikacije

(člen 5(7) Uredbe (ES) št. 510/2006 (4))

Celotno besedilo specifikacije zadevnega proizvoda je dosegljivo na spletni strani

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Jamon_Trevelez.pdf

ali neposredno na vstopni strani Ministrstva za kmetijstvo, ribištvo in okolje (http://www.juntadeandalucia.es/agriculturaypesca/portal), in sicer na naslednji način: „Industrias Agroalimentarias“/„Calidad y Promoción“/„Denominaciones de Calidad“/„Jamones y Paletas“; specifikacija je pod imenom označbe kakovosti.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.